b'\n_START_ARTICLE_\nGian Piero Gasperini\n_START_SECTION_\nUra pelaajana\n_START_PARAGRAPH_\nGasperini pelasi yhdeks\xc3\xa4nvuotiaasta alkaen Juventuksen organisaatiossa. H\xc3\xa4n voitti 1976 Juventuksen alle 20-vuotiaiden joukkueessa yhdess\xc3\xa4 Paolo Rossin ja Sergio Brion kanssa Italian nuorten mestaruuden 1976. Seuraavaksi kaudeksi Gasperini nostettiin edustusjoukkueseen. Serie A:ssa h\xc3\xa4n ei pelannut kuitenkaan yht\xc3\xa4\xc3\xa4n ottelua, mutta otteet Coppa Italiassa her\xc3\xa4ttiv\xc3\xa4t kiinnostusta ja 1977 h\xc3\xa4net lainattiin AC Reggianaan, jossa h\xc3\xa4n pelasi kuusi ottelua kaudella 1977\xe2\x80\x9378._NEWLINE_Gasperini ei palannut en\xc3\xa4\xc3\xa4 Juventukseen, vaan siirtyi 1978 US Citt\xc3\xa0 di Palermoon, jossa h\xc3\xa4n pelasi viisi kautta Serie B:ss\xc3\xa4 ja oli mukana Coppa Italian finaalissa h\xc3\xa4vi\xc3\xa4m\xc3\xa4ss\xc3\xa4 Juventukselle 1979. Palermosta Gasperini jatkoi uraansa SS Caveseen ja AC Pistoiseen pelaten Serie B:ss\xc3\xa4 ja C1:ss\xc3\xa4. Vasta edustaessaan Pescara Calciota Gasperini p\xc3\xa4\xc3\xa4si pelaamaan p\xc3\xa4\xc3\xa4sarjatasolla, kun seura nousi Serie A:han 1987._NEWLINE_Gasperini j\xc3\xa4tti Pescaran 1990 ja pelasi viel\xc3\xa4 Salernitana Calciossa ja Vis Peserossa ennen kuin lopetti uransa 1993.\n_START_SECTION_\nUra valmentajana\n_START_PARAGRAPH_\nGasperini aloitti valmennusuransa Juventuksen organisaatiossa juniorivalmentajana 1994. H\xc3\xa4n valmensi eri ik\xc3\xa4luokkien joukkueita yhdeks\xc3\xa4n vuoden ajan kunnes h\xc3\xa4n vuonna 2003 siirtyi Serie C1:ss\xc3\xa4 pelanneen FC Crotonen p\xc3\xa4\xc3\xa4valmentajaksi. Debyyttikausi 2003\xe2\x80\x9304 p\xc3\xa4\xc3\xa4ttyi Gasperinin johdolla menestyksekk\xc3\xa4\xc3\xa4seen nousuun Serie B:hen. Gasperini sai potkut kesken kauden 2004\xe2\x80\x9305, mutta h\xc3\xa4net palkattiin pikaisin takaisin seuran per\xc3\xa4simeen. _NEWLINE_Kes\xc3\xa4ll\xc3\xa4 2006 Gasperini siirtyi Genoa CFC:n p\xc3\xa4\xc3\xa4valmentajaksi. Debyyttikausi p\xc3\xa4\xc3\xa4ttyi komeasti nousuun Serie A:han, jossa Gasperinin ja Genoan ensimm\xc3\xa4inen kausi p\xc3\xa4\xc3\xa4ttyi hienosti sijalle 10. Kaudella 2008\xe2\x80\x9309 Gasperinin suojatit jatkoivat hyvi\xc3\xa4 esityksi\xc3\xa4\xc3\xa4n ja p\xc3\xa4\xc3\xa4tyiv\xc3\xa4t lopulta sijalle 9. Kauden 2010\xe2\x80\x9311 kehno alku koitui Gasperinin kohtaloksi ja h\xc3\xa4n sai potkut teht\xc3\xa4vist\xc3\xa4\xc3\xa4n marraskuussa. Genoa oli h\xc3\xa4vinnyt kolme nelj\xc3\xa4st\xc3\xa4 viimeisimm\xc3\xa4st\xc3\xa4 ottelusta ja ker\xc3\xa4nnyt 10 ottelusta vain 11 pistett\xc3\xa4. _NEWLINE_Kes\xc3\xa4kuussa 2011 Gasperini nimitettiin FC Internazionale Milanon p\xc3\xa4\xc3\xa4valmentajaksi. Syyskuussa 2011 Interin h\xc3\xa4vitty\xc3\xa4 nousijajoukkue Novaralle 3-1 seurajohto erotti valmentajan teht\xc3\xa4v\xc3\xa4st\xc3\xa4\xc3\xa4n. Inter ei voittanut Gasperinin johdolla otteluakaan.  Potkujensa j\xc3\xa4lkeen Gasperini kritisoi Interin seurajohdon toimintaa h\xc3\xa4nen palkkauksessaan. Gasperinin mukaan Inter tiesi, ett\xc3\xa4 h\xc3\xa4n tulee k\xc3\xa4ytt\xc3\xa4m\xc3\xa4\xc3\xa4n 3-4-3 taktiikkaa. Lis\xc3\xa4ksi Gasperini olisi toivonut seurajohdolta parempaa toimintaa kes\xc3\xa4n siirtomarkkinoilla, sill\xc3\xa4 Gasperini ei saanut hankittua ryhm\xc3\xa4\xc3\xa4ns\xc3\xa4 haluamiaan ja sopivimpia pelaajia. _NEWLINE_Syyskuussa 2012 Gasperini palasi Serie A:han US Citt\xc3\xa0 di Palermon p\xc3\xa4\xc3\xa4valmentajaksi.  H\xc3\xa4n ei onnistunut k\xc3\xa4\xc3\xa4nt\xc3\xa4m\xc3\xa4\xc3\xa4n sisilialaisseuran huonosti alkanutta kautta, vaan Palermo vajosi sarjan jumboksi. Gasperini sai potkut helmikuun alussa 2013.  Gasperini palasi seuran valmentajaksi kolme kierrosta my\xc3\xb6hemmin, kun Alberto Malesani sai potkut teht\xc3\xa4v\xc3\xa4st\xc3\xa4.  H\xc3\xa4n sai kuitenkin uudelleen potkut maaliskuun alussa Palermon ollessa edelleen Serie A:n jumbona. _NEWLINE_Syyskuun lopulla 2013 Gasperini palasi Genoan p\xc3\xa4\xc3\xa4valmentajaksi. Vaikean ensimm\xc3\xa4isen kauden j\xc3\xa4lkeen Gasperini luotsasi seuransa kaudella 2014\xe2\x80\x932015 Serie A:ssa kuudenneksi. Joukkue olisi pelillisesti p\xc3\xa4\xc3\xa4ssyt Eurooppa-liigaan, mutta seuran UEFA-lisenssin puuttumisen vuoksi europelipaikka meni paikallisvastustaja UC Sampdorialle. Kaudella 2015\xe2\x80\x932016 europelipaikat j\xc3\xa4iv\xc3\xa4t j\xc3\xa4lleen kauas ja Genoa p\xc3\xa4\xc3\xa4tyi keskikastiin sijalle 11. Kauden j\xc3\xa4lkeen Gasperini j\xc3\xa4tti seuran ja siirtyi Atalantan p\xc3\xa4\xc3\xa4valmentajaksi.'